Berikas prie Tvido
Berikas prie Tvido (angl. Berwick-upon-Tweed) – miestas Jungtinėje Karalystėje, šiaurės Anglijoje (toliausiai į šiaurę nutolęs miestas), Nortamberlando grafystėje, Šiaurės jūros pakrantėje, prie Tvido upės žiočių, 4 km nuo Škotijos sienos. Greta praeina Londono–Edinburgo magistralė (A1), yra geležinkelio stotis. Tekstilės, chemijos pramonė. Mieste išlikusios XIV a. gynybinės sienos, 3 tiltai per upę (Senasis tiltas, 1624 m.; Karališkosios sienos tiltas, 1847–1850 m. pastatytas išradėjo G. Stefensono sūnaus Roberto, aukštis 38 m, sudarytas iš 28 arkų; Karališkasis Tvido tiltas, 1925 m.), XVIII a. kareivinės, 1625 m. Šv. Trejybės bažnyčia, 1754 m. rotušė.